《晋州会上送卫伯绍休官南归》
宋代·李复

叔宝风流喜高简，非意相干以理遣。
胜日一言能造微，众许冲情去人远。
斑斑气韵见诸孙，秋水神清惊俗眼。
追风逸骥自龙来，照夜灵珠须海产。
结发读书弃人事，南上衡庐宿云巘。
穷源欲探昆仑深，导河犹恨积石浅。
十年业白出石壁，错落青钱宜万选。
长衢骧首向云嘶，千里霜蹄思一展。
辛勤久未脱羁衔，蹀足蚁封嗟踠踠。
去冬怀绶到并州，投鞭三月春风满。
溪边行听踏踏歌，草露忽惊人世短。
地下枯骨不沽名，便弃华簪独恨晚。
寻山高顶白纶巾，寄食但乞青精饭。
醮坛龙虎夜星寒，海峤云霞春洞暖。
忆昔相逢洛水桥，偶来促坐襄陵宴。
半生契阔一日逢，互叹参差不相见。
新鬓早惊蒲柳衰，旧事重论风雨散。
我今渐叹暮骎骎，长卿多病嵇康懒。
肯强尘沙立暝途，逆流理檝厌牵挽。
待君植杖武夷山，南去寻君任双趼。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。